Anno millesimo lxxii.° Incarnationis Domini nostri Jesu Christi, cum autoritate et privilegio Alexandri venerabilis pape sancte romane ecclesie, ex precepto quoque domini Drogonis Matiscensis episcopi qui jàm obierat in Christo, et cum adjutorio et assensu canonicorum ipsius ecclesie, atque cum magnâ opitulatione Domini Aganonis Eduensis presulis, nos humilis grex monachorum degentium in monasterio Sancti Rigaldi vocitato in honore summe et individue Trinitatis, atque Sancte Dei genitricis Marie necnon et ipsius predicti confessoris dicato, eligimus nobis unum de prioribus fratribus nostris Abbatem, nomine Ugonem à puero sub regulâ sancti Benedicti enutritum, doctrinâ institutum, naturâ prudentem, moribus temperatum, vitâ castum, hominibus affabilem, fide catholicum, litteratum, in lege divinâ instructum, in dogmatibus ecclesie satis exercitatum. Hunc itaque, quoniam Matisconensi ecclesie sub cujus episcopatu degimus deest episcopus cui nos subjici canonicè profitemur, cum assensu canonicorum ejusdem Domino archiepiscopo sancte Lugdunensis ecclesie Umberto offerimus in abbatem consecrandum, optantes nobis eum preesse et prodesse, simulque promittentes ei obedientiam juxtà beati Benedicti patris nostri institutionem. S. Domini Umberti Lugdunensi archiepiscopi. S. D. Armanni Viennensis archiepiscopi. S. Guitchardi Athenacensis abbatis. S. Blandini, decani. S. Ugonis, precentoris et camerarii. S. Rothaldi, archicapellani. S. Fulcherii, editui. Item S. Udonis, Matiscensis decani. S. Anselardi, secretarii. S. Rannulfi, precentoris et cancellarii. S. Sendeleni, archidiaconi. S. Gauffredi. S. Odonis. S. Stephani.